./data/phi1351/phi005/phi1351.phi005.perseus-lat1.xml
Cornelius Tacitus
dein pons continuatus collesque adversi per socias cohortis, post legionum castris  occupantur, tanta celeritate et ostentatione virium ut Parthi omisso paratu invadendae Syriae spem omnem in Armeniam verterent, ubi Paetus imminentium nescius quintam legionem procul in Ponto habebat, reliquas promiscis militum commeatibus infirmaverat, donec adventare Vologesen magno et infenso agmine auditum